Mnr. Sanjeev Raghubir, volhoubaarheidsbestuurder by die Shoprite-groep, sê die groep besef klimaatsverandering skep regstreekse en onregstreekse risiko’s vir die onderneming en die gemeenskappe waarin hy sake doen. Daarom doen hy stappe om sy impak op die omgewing te verminder.
“Benewens die installasie van sonpanele het ons ook ’n ooreenkoms onderteken om 434 000 MWh hernubare krag per jaar vir die volgende sewe jaar aan te koop. Ons is die eerste kleinhandelsgroep wat so ’n ooreenkoms aangaan. Dit is moontlik die eerste ooreenkoms in sy soort in Afrika.”
Om sy kragverbruik te verminder, het die groep alle fluoorligte met LED-ligte vervang teen ’n koste van R98,3 miljoen. In die vier jaar sedert dié vervanging onderneem is, is 83,8 miljoen kWh bespaar.